**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/1230-2/2024.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2024. november 15-én 14.00 órakor** megtartott **közmeghallgatásáról**

**Az ülés helye:** Balatonszepezd, Bertha Bulcsu Közösségi Ház földszinti tanácsterem

8252 Balatonszepezd, Szegfű köz 1.

**Jelen vannak:** Bíró Imre polgármester

 Varga József alpolgármester

 Inhof Tamás

 Kiss István

dr. Temesvári Zsolt képviselők

**Tanácskozási joggal megjelent**:

 dr. Varga Viktória jegyző, jegyzőkönyvvezető

 Szántó Szilvia irodavezető

 Dőry Ádám r. százados, Balatonfüredi Rendőrkapitányság

 Sibak-Németh Lilla pénzügyi ügyintéző

 Vörösmarty Éva Olt-Alom Állatvédő Egyesület

 Földi Angéla Olt-Alom Állatvédő Egyesület

**Bíró Imre polgármester:** Köszönti a közmeghallgatáson megjelenteket. Megállapítja, hogy a képviselő-testület 5 fő jelenlétével határozatképes, a közmeghallgatást megnyitja. Javasolja, hogy a közmeghallgatáson a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**Napirend:**

**1) Beszámoló a település közbiztonsági helyzetéről**

*Előterjesztő: Bíró Imre polgármester*

**2)** **Tájékoztató Balatonszepezd Község Önkormányzata Képviselő-testületének 2024. évben végzett munkájáról és 2025. évi terveiről**

*Előterjesztő: Bíró Imre polgármester*

**3) A helyi környezet védelme**

*Előterjesztő: Bíró Imre polgármester*

**NAPIREND TÁRGYALÁSA**

**1) Beszámoló a település közbiztonsági helyzetéről**

*Előterjesztő: Bíró Imre polgármester*

**Bíró Imre polgármester:** Köszönti a rendőrkapitányság részéről megjelent Dőry Ádám százados urat, és kéri, hogy tartsa meg a közbiztonsági beszámolót.

**Dőry Ádám r.százados:** Közbiztonsági szempontból a település arculata az előző évekhez képest nem változott. Nyugodt kis település, kevés bűncselekmény történik. A bűnügyi helyzettel kapcsolatban azt tudja elmondani, hogy kiemelt bűncselekmény nem történt. Egy testi sértés történt. A közlekedési bűncselekmények közül halálos vagy súlyos sérüléssel járó baleset nem történt. Egy belemenéses balesetről van tudomásuk. A vagyon elleni bűncselekmények között 1 bejelentett lopás történt. Garázdaság nem volt. Kiemelt bűncselekmény a csalás, ami a településen nem történt. A bűncselekmények szempontjából összességében nyugodt évet tudhatnak maguk mögött. A rendészeti vonal kicsit mozgalmasabb volt, több csendháborítás miatt is ki kellett jönniük. Vaddisznók miatti bejelentés nem volt. Szeretné megköszönni az önkormányzat támogatását, amit a túlóra kifizetésekhez kaptak, ez nagyban hozzájárult ahhoz, hogy a kollégák jelenléte mind a településen, mind a rendezvényeken biztosított volt. rendőri intézkedés nem történt. A 71-es főúton két helyen is helyeztek el sebességmérő készüléket. Köszönik az együttműködést az önkormányzattal, jó a kapcsolat.

**Bíró Imre polgármester**: Az együttműködés régről fakad, még a polgárőrség idejéből. A horgászokkal van most a legtöbb probléma, akik illegálisan sátrat vernek. A forgalomlassításra más módot választottak, mert a traffibox telepítése, fenntartása sokba kerül, inkább sebességmérőt tettek ki. A 71-es út állapota, ami a falun megy keresztül, aggasztó, próbálják ez ügyben az illetékeseket megkeresni. Megköszöni a beszámolót.

**2) Tájékoztató Balatonszepezd Község Önkormányzata Képviselő-testületének 2024. évben végzett munkájáról és 2025. évi terveiről**

*Előterjesztő: Bíró Imre polgármester*

**Bíró Imre polgármester:** A mai közmeghallgatáson számot kíván adni a 2024. évben elért eredményekről, a képviselő-testület munkájáról és 2025. évi tervekről. A képviselő-testület az idei évben október 31-ig 9 ülést tartott, az önkormányzati határozatok száma október 31-ig 72 határozat és 8 önkormányzati rendeletet fogadtak el. Az év során megvalósított projektek, beruházások: kishajó megállópont létesítése pályázat tartaléklistán van, Árpád u. belterületi szakaszának felújítása saját erőből megvalósult. A 71-es főúton új villanyoszlopok telepítése megvalósult, felújították az utcanévtáblákat és a Bertha Bulcsu Közösségi ház kapuját. A Magyar Falu Program keretében a Dobó u. felújítására pályáztak, ez tartaléklistára került. A szennyvíz-csatorna tervezés engedélyezési eljárása folyamatban, megpróbálják önerőből. A strandpénztárakba új jegyelárusító rendszer telepítése megvalósult, a Panoráma sétányra új napelemes lámpákat szereltek, a vasút alatti park játszóterét felújították. A szociális tűzifa program folyamatban van. A 2024. évben elnyert támogatások a következők: lakossági víz- és csatorna támogatás 6.436.800 Ft, a szociális célú tüzelőanyag támogatás 31 m3 800.100 Ft. Az idei települési eredeti költségvetési előirányzat 359.542.000 Ft volt. Év közben a bevételek és a kiadások alakulásának megfelelően a költségvetés főösszege módosult, 2024. szeptember végéig az adatok a bevételi oldalon 381.734.000 Ft-os teljesítést mutatnak. A kiadási oldalon 207.950.000 Ft a teljesítés. A strandi belépőjegyekből, és kabin bérletekből bruttó 43.954.000 Ft bevétel realizálódott. A vállalkozók által befizetett strandi terület bérleti díjból nettó 10.847.000 Ft volt a bevétel. Építményadóból 69.932.000 Ft folyt be, telekadóból 21.457.000 Ft, idegenforgalmi adóból 9.577.000 Ft, iparűzési adóból 39.831.000 Ft folyt be, összesen tehát 141.547.000 Ft az adóbevétel. Az építményadó be nem fizetett összegével kapcsolatban a beszedés folyamatos, fizetési felszólítások kimentek postán, végső lépésként végrehajtás során beszedésre kerülnek, a telekadó növekmény a 2023. év végén indított végrehajtásoknak, adósok által korábban részletfizetésre kért befizetések teljesítése, illetve telekadó felülvizsgálatnak köszönhetően emelkedett. Az új adósok felkutatása folyamatos, Balatonszepezd bejárása közben újabb és újabb, adófizetésre be nem jelentkezett tulajdonos felszólítására kerül sor. Az iparűzési adó jelentősen emelkedett, ez köszönhető az új építőipari cégek munkavégzésének, valamint az iparűzési adó megosztási kötelezettség miatt. Ez az egyik legnehezebben tervezhető adó fajta, függ a cégek bevételétől, illetve a megosztástól. A gazdálkodás kiegyensúlyozott volt, hitelállománnyal az önkormányzat nem rendelkezik. A szociális ellátásokat a 4/2016. (II.29.) szociális rendelete alapján biztosítják, ebben az évben október 31-ig 10 alkalommal került sor települési támogatás megállapítására. Rendkívüli települési támogatásban 6 fő részesült egy-egy alkalommal összesen 160.000 Ft értékben, gyógyszerköltség támogatásban 1 fő, temetési támogatásban 2 fő részesült. Iskola és óvoda kezdési támogatásban 24 fő részesült, összesen 710.000 Ft összegben. Bursa Hungarica Felsőoktatási Önkormányzati Ösztöndíj Pályázat keretében összesen 1.200.000 Ft támogatásról döntöttek. Az elmúlt évben az önkormányzat 37 erdei m3 keménylombos szociális célú tűzifa vásárlására nyert állami támogatást, mely 23 háztartásban került kiosztásra. Idén 30 erdei m3 keménylombos tűzifa támogatására nyertek pályázatot. A közfoglalkoztatásra már évek óta nincs jelentkező. A falugondnoki szolgálat 2002. január 1-től folyamatosan biztosított, az önkormányzat alkalmazásában lévő falugondnokkal. A falugondnok segít a bevásárlásban, orvoshoz, szakorvoshoz eljutásban, gyógyszerkiváltásban, valamint feladatai közé tartozik még a szociális étkezés keretén belül biztosított ebéd házhoz szállítása is. A szociális étkeztetést igénybe vevők száma 25 fő. A Család-és Gyermekjóléti Szolgálat családgondozója heti egy alkalommal látogatja az ellátásra igényt tartókat.

A 2025. évi tervek között szerepel az adótorony telepítése, mert itt a központban nem jó a térerő, el kell vinni a focipálya környékére. Tervezik a belterületi utcák felújítását, karbantartását, mivel a közműátvágások miatt nagyon romlik az állapotuk. Ma már nem lehet átvágni az utakat, mint régen, csak átfúrással engedi vinni a vezetéket. A Szepezdfürdői strand kerítését meg kell csinálni, mert a vaddisznók tönkretették, a strandot is feltúrták. A Központi strand beléptető rendszerét tervezik kiépíteni és a kabinsor felújítása is napirenden van. A 71-es főút és Árpád u. kereszteződésében a zebra biztonságossá tétele is cél jövőre, illetve új átkelőt is szeretnének. A civil szervezetekkel az együttműködést szeretnék új alapokra helyezni. A külterületi utak új pályázati kiírásában szeretnének részt venni az Öreghegyi u. és a Jókai u. folytatásával. A programszervezéstát kellene alakítani.

**3) A helyi környezet védelme**

*Előterjesztő: Bíró Imre polgármester*

**Bíró Imre polgármester:** A vízellátást a nyirádi karsztvíz-bázisból kapják, de állítólag a szepezdi kút is működik. A vízellátással probléma nem volt, az folyamatosan biztosított. Szepezdfürdőn még vannak eternitcsövek, ott volt néhány csőtörés. A szennyvízcsatornázottság 85 %-os. A hiányzó részeket terveztetik, hátha lesz pályázat. A hulladékkezelésről elmondható, hogy illegális szemétlerakóhely már nagyon kevés van. A településüzemeltetés sok időt fordít a szemét összegyűjtésére, mindig hétfőnként gyűjtik össze a több teherautónyi elhagyott szemetet. Ez nyáron nagy problémát jelent. Szintén nyáron probléma a zöldhulladék lerakás. A közszolgáltató telephelyén évi 150 kg-ot lehet ingyenesen lerakni. A hatályos favédelmi rendeletnek köszönhetően, szigorúan szabályozzák a belterületi fakivágásokat. Sok a zöldterület, a part kb. 7 km hosszú, és 98 nevesített utca van, ennek karbantartását saját embereikkel és vállalkozók bevonásával végzik. Fel van osztva a feladat. A hótolásra érvényes szerződésük van, de a nagy hó már nem jellemző. A zajvédelem érdekében a nagy súlyú gépjárművek behajtásának korlátozására megtörtént, kihelyezték a táblákat. Nagy károkat okoztak ezek a nagy súlyú tehergépjárművek, így most már csak előzetesen megkért hozzájárulással tudnak bejönni. Ezt a rendszert már megszokták, és ők is tudnak mindent regisztrálni, ki viszi, hová, kinek, rendszám.

**Kérdések**

**Bíró Imre polgármester:** A környezeti beszámoló után a beérkezett írásbeli kérdésekre szeretne választ adni. Béresiné Kézdy Éva javasolja, hogy a strand bejáratánál lévő táblán az időpontokat változtassák meg, vagy vegyék le a táblát, mert a táblán az áll, hogy a stand területén május 31. és szeptember 15 között tilos a horgászat, de az önkormányzat a rendeletet nem tartja és nem tartatja be. Balatonszepezdre a nyaralók, vendégek a Balaton és a szép strand miatt jönnek. Viszont, ha a strand használatban korlátozzák őket a táblán lévő dátumok ellenére, az nem használ az önkormányzat megítélésének. A strandi horgászattal kapcsolatosan nem érti a kérdést. A másik kérdés a Cserfa utcával kapcsolatban érkezett reklamáció, illetve jelzik, hogy le fogják zárni kapuval. A Cserfa utca nem önkormányzati út, hanem magánút, több magánszemély tulajdona. A kérést az Útügyi Hatósághoz kell címezni, ők döntenek arról, hogy közforgalom elől elzárt magánút legyen.

**Béresiné Kézdy Éva lakos**: Ő küldte a táblával kapcsolatos levelet. A gond az, hogy a horgászverseny szeptember 15. előtt szokott lenni, amikor még jó idő van és lehetne fürdeni, de a horgászok miatt a vendégek nem tudnak. A szepezdfürdői strandon nem jó a víz minősége a kövek miatt.

**Bíró Imre polgármester**: A sátrakat meg fogják tiltani, kivéve a nemzetközi horgászversenyek alatt, ezek a versenyek mégiscsak Szepezd jó hírét viszik.

**Béresiné Kézdy Éva lakos**: A táblán lévő 15-ét kéne betartatni, hogy ne legyen előtte verseny. A központi strand nagyon zsúfolt, sokan átmennének Szepezdfürdőre, de a kövek miatt nem mennek.

**Bíró Imre polgármester**: Mindig próbálják kiszedni, de markolóval is nehéz. Vízparti terv készül, volt egyeztetés, ott azt mondták, hogy a nyílt vízfelületbe benyúló nádashoz hozzá lehet majd nyúlni. Egyébként nagyon nehezen engednek hozzányúlni bármihez, mert kialakult állatvilág van. Nehéz mindennek eleget tenni.

**dr. Temesvári Zsolt képviselő**: Foglalkozni kell a programokkal, mert van olyan, ami teljesen érdektelen, a tegnapi előadáson is öten voltak a programszervezővel együtt. Át kell nézni a programtervet. A másik, hogy nincs vendéglátóegység a faluban, pedig a szerződésük szerint ilyenkor is nyitva kéne lenni. Felül kell vizsgálni ezeket a szerződéseket és be kell tartatni őket, hogy ne legyen az, hogy szeptembertől májusig nincs semmi.

**Bíró Imre polgármester**: A szerződések jók, egész éves nyitva tartás van bennük. Az élet viszont másképp hozza, vagy vendég nincs, vagy személyzet, vagy pénz. A bérleti díjakat egész évre befizetik, de a nyitva tartási kötelezettségnek nehezen tudnak érvényt szerezni. Az a félő, ha megszüntetik a szerződéseket, nyáron nem lesz semmi. Szezon elején össze kell hívni a bérlőket és felhívni a figyelmüket a szerződésre.

**dr. Temesvári Zsolt képviselő**: Valami kompromisszum kéne, hogy bizonyos időszakban legyen nyitva.

**Varga József alpolgármester**: Sajnos kevés az életvitelszerűen itt élő, közölük sem sokan mennek vendéglátóhelyre. Ilyenkor veszteséges nyitva tartani. Szepezdnek nincs háttértelepülése, hiába van nyitva egy üzlet, nem termeli ki azt, amibe kerül akár csak az energia vagy alapanyag.

**Bíró Imre polgármester**: Közben megérkeztem az Olt-alom Állatvédő egyesület munkatársai, átadja a szót nekik.

**Vörösmarty Éva Olt-alom Állatvédő Egyesület**: Köszönik a meghívást. Ebrendészeti szolgáltatást látnak el a településen, ami kötelező feladata az önkormányzatnak. elsődlegesen a kóbor állomány megszüntetése a cél, ami főleg nyáron jellemző. Sajnos sokan póráz nélkül sétáltatják a kutyájukat, ezért jó lenne a helyi újságban egy cikk, vagy felhívás, hogy őket kell hívni, és hogy milyen esetekben tudnak segíteni. Nyáron többször is jártak erre.

**Mészáros László lakos**: Voltak-e itt, amikor több kutyaharapás történt?

**Földi Angéla Olt-alom Állatvédő Egyesület**: Nem kaptak bejelentést róla.

**Dőry Ádám r.százados:** Ilyen esetekben a 112-őt is fel lehet hívni, a járőröknek már van chip-olvasója.

**Balogh Magdolna lakos**: Az a probléma, ha olyan embert harap meg, akinek nincs kutyája, az nem tudja, mit kell tennie…. bemegy a polgármesterhez és várja az intézkedést.

**Földi Angéla Olt-alom Állatvédő Egyesület**: Felelősen kellene állatot tartani, nagyon sokan nem alkalmasak a kutyatartásra. Vannak szabályok, amiket be kell tartani. Veszprémben van az ebrendészeti telep, ami 16 férőhelyes. Az idekerülő kutyákból sokat gazdásítanak, előtte ivartalanítják a kutyákat. Azt gondolja, lenne alapja az ebadó bevezetésének, szokták is javasolni. Nem általános ebadóra gondol, hanem pl. hogy a menhelyi kutyák mentesek, vagy az ivartalanított kutyák mentesek. Ami az adóból befolyik, azt vissza lehet forgatni, pl. ivartalanításra.

**Bíró Imre polgármester**: Köszöni a beszámolót.

**Balogh Magdolna lakos**: A szerződésekre térne vissza, szerinte is be kell tartatni, ha nem tudják, akkor módosítani, aktualizálni kell őket. A másik, amit mondana, hogy üres a honlap, nincsenek közérdekű információk, pl. hogy hogyan lehet igénybe venni a falubuszt.

**Bíró Imre polgármester**: Fel kell hívni a falugondnokot.

**Balogh Magdolna lakos**: Akkor ezt kell kiírni.

**Varga József alpolgármester**: Egyetért, ki lehetne írni.

**Balogh Magdolna lakos**: A szerződéseket is közzé kellene tenni, átláthatóvá kell tenni a működést. Itt hozná fel példának a Varga József 15 éves bérleti szerződését, amiről a testületi ülésen tájékoztatást kellett volna adni. Ezekre figyelni kell. A KOMA nyilvántartásra is. Miért nem ellenőrzi le az Ügyrendi Bizottság, hogy valaki nincs fent? A méltánytalanság megállapítása is a feladata lenne.

**Kiss István képviselő**: Mint az Ügyrendi Bizottság elnökének feltett szándéka, hogy a lakosság megelégedésére szolgáljon, hogy átlátható, törvényes legyen az önkormányzatuk, a polgárok megelégedéssel lakjanak itt, a nyaralósok pedig szívesen jöjjenek. A stranddal kapcsolatban már összehívta képviselő-társait, hogy menjenek le, nézzék meg, mit kell csinálni a jövő szezonra. Ezekre van pénzük is, pl. a fű egyenetlenségek javítása. Valóban olyan szerződések kellenek, amik betarthatók. Nem az az elvárás, hogy egész nap nyitva legyen, hanem ha jó idő van, akkor ne zárjon be. Erre ügyelniük kell. A vagyonnyilatkozatokkal és a KOMA nyilvántartással is foglalkozik. Az önkormányzat kommunikációja rosszul működik, ezen javítani kell. Ennek elsődleges eszköze az internet, és a Szepezdi Tükör, mert oda is ki lehet írni a falubusz tudnivalóit. Közmeghallgatásból, lakossági fórumból terveznek olyat is, amikor a nyaralósok is el tudnak jönni. Üljenek le, beszéljék meg, min kell változtatni.

**Balogh Magdolna lakos**: Köszöni a választ, legyen így. Jó lenne egy klubdélután is, össze kell hozni a közösséget. A kritikusok sem ellenségei Szepezdnek.

Több napirendi pont, kérdés, észrevétel nem lévén Bíró Imre polgármester megköszöni a közmeghallgatáson való részvételt, és azt 15.40 órakor bezárja.

**K.m.f.**

 **Bíró Imre dr. Varga Viktória**

 polgármester jegyző